钦定古今图书集成/明伦汇编/官常典/第352卷 > 月鲁帖木儿
## 钦定古今图书集成/明伦汇编/官常典/第352卷 > 月鲁帖木儿

按《元史》本传：“月鲁帖木儿卜领勤多礼伯台氏。曾祖
贵裕，事太祖，为管领怯怜口怯薛，官。祖合剌，袭父职
事世祖父普兰奚，由宿卫为中书右司员外郎，与丞
相哈剌哈孙建议迎立武宗，累迁至山北辽东道肃
政廉访使。月鲁帖木儿幼警颖，读书强记，俶傥有大
志。年十二，成宗命与哈剌哈孙之子脱欢同入国学。”
仁宗时入宿卫。一日，帝顾问左右曰：“斯人容貌不凡，
谁之子耶？”左右忘其父名，月鲁帖木儿即对曰：“臣父
普兰奚也。”帝曰：“汝父赞谋以定国难，朕未尝忘。”因命
脱忽台传旨四怯薛札撒火孙，令常侍禁廷，毋止其
入。哈剌哈孙欲用为中书，蒙古必阇赤辄辞焉。哈剌
哈孙曰：“汝年幼，欲何为乎？”对曰：“欲为御史尔。”人壮其
志。久之，遂拜监察御史，巡按上都，劾奏太师、右丞相
帖木迭儿受张弼赃六万贯，贷死。帝怒，碎太师印，赐
月鲁帖木儿钞万贯。除兵部郎中，拜殿中侍御史，迁
给事中、左侍仪，同修起居注，寻为右司郎中，赐坐便
殿，帝顾左右谓曰：“月鲁帖木儿识量明远，可大用者也。”他日，帝语近臣曰：“朕闻前代皆有太上皇之号，今
皇太子且长，可居大位，朕欲为太上皇，与若等游观
西山，以终天年。”御史中丞蛮子、翰林学士明里董阿
皆称善。月鲁帖木儿独起拜曰：“臣闻昔之所谓太上
皇，若唐元宗、宋徽宗，皆当祸乱，不得已而为之者也。
愿陛下正大位，以保万世无疆之业。前代虚名，何足
慕哉！”帝善其对。仁宗崩，帖木迭儿复入中书，据相位
参议乞失监以受人金带系狱，帖木迭儿乃使乞失
监愬月鲁帖木儿为御史时，诬丞相受赇。皇太后命
丞相哈散等即徽政院推问，不实，事遂释。帖木迭儿
乃奏以月鲁帖木儿为山东盐运司副使，降亚中大
夫为承事郎，期月间盐课增以万计。丁外艰，扶丧西
还。擢山南江北道肃政廉访副使。泰定初，迁汴梁路
总管，再调总管武昌，以养亲不赴。致和元年，河南行
省平章伯颜矫制起月鲁帖木儿为本省参知政事，
共议起兵。月鲁帖木儿固辞曰：“皇子北还，问参政受
命何人，则将何辞以对？”伯颜怒。会明里董阿迓皇子
过河南，而月鲁帖木儿为御史时，尝劾其娶娼女，冒
受封，明里董阿因说伯颜收之，丞相别不花亦与之
有隙，乃谪月鲁帖木儿乾宁安抚司安置。至顺四年，
移置雷州。至元六年，顺帝召之还。至正二年，入觐，帝
欲留之，以“毋丧未葬”辞。四年，乃起同知将作院事，寻
除大宗正府也可札鲁花赤。九年，由太医院使拜翰
林学士承旨，知经筵事。进读之际，引援经史台，本于
王道，帝嘉纳焉。十二年，江南诸郡盗贼充斥，诏拜月
鲁帖木儿平章政事，行省江浙，因言于丞相脱脱曰：
“守御江南，为计已缓，若得从权行事，犹有可为。”不从。
陛辞，赐尚酝、御衣、弓矢、甲胄、卫卒十人、钞万五千贯
以行。比至镇，引僚属集父老，询守备之方，招募民兵
数千人，号令明肃。统师次建德，获首贼何福，斩于市，
遂复淳安等县，俘获万馀人，复业者三万馀家。是年
七月次徽州，以疾卒于军中。